শুক্রবার বিকেলে গুয়াহাটি বিমানবন্দর থেকে তাদের গ্রেফতার করে রেলপুলিশের তদন্তকারী দল। শনিবার সকালে তাদের হাওড়ায় আনা হয়। এদিন তাদের হাও়ড়া আদালতে তোলা হলে বিচারক তাদের ১৪ দিনের জেল হেফাজতের নির্দেশ দেন। জেল হেফাজতেই তাদের ডাক্তারি পরীক্ষা এবং শনাক্তকরণ হবে।

এর আগে ওই ঘটনায় ধৃত সেনা জওয়ান মঞ্জরীশ ত্রিপাঠীকে সাত দিনের পুলিশ হেফাজতের নির্দেশ দেওয়া হয়েছে। পলাতক দুই জওয়ানের খোঁজে তদন্তকারীদের দু’টি দল গুয়াহাটি এবং মধুপুরে দু’দিন ধরে তল্লাশি চালায়। হাওড়া জিআরপি’র এক আধিকারিক জানিয়েছেন, শুক্রবার বিকেলে গুয়াহাটি বিমানবন্দর থেকে তাদের গ্রেফতার করা হয়।

হাওড়া জিআরপি সূত্রের খবর, ধৃতেরা আগরতলায় বিএসএফের ৬৮ নম্বর ব্যাটেলিয়নের জওয়ান। বালকরামের বাড়ি উত্তরপ্রদেশের ফৈজাবাদে এবং পঙ্কজের বাড়ি বিহারের বৈশালীতে। কর্মসূত্রে তারা বরাহনগরে আলমবাজারে এসেছিল। রবিবার অমৃতসর এক্সপ্রেসে তারা ফিরছিল। দমদমের বাসিন্দা এক নাবালিকা বাড়ি থেকে পালিয়ে ওই ট্রেনের সেনা কামরায় উঠে পড়ে। কামরাতেই তিন জওয়ান তাকে ধর্ষণ করে বলে অভিযোগ নির্যাতিতার।